I første valgomgang fikk Viktor Janukovytsj 35,3 % av stemmene og Julija Tymosjenko 25,1 % av stemmene. De to gikk videre til andre valgomgang. Opptellingen i andre valgomgang viste at Janukovytsj fikk 49 % av stemmene, med 45,5 % for Tymosjenko. Valgobservatører fra OSSE konkluderte med at valgprosessen fant sted i henhold til de krav OSSE og Europarådet har stilt opp for frie og rettferdige valg.